Louis Mascarenhas

Louis Mascarenhas (Kelmbet, Mysore barrutia, Karnataka, 1959ko irailaren 29a) indiar elizgizon katolikoa da, 2023tik aurrera Allahabadeko apezpikua dena.

 Bizitza 
Simon eta Bridget Mascarenhasen semea, Louis Mascarenhas 1959ko irailaren 29an jaio zen Karnataka estatuko Kelmbet herrian. Lehen hezkuntza 1975ean burutu zuen Belmango Little Flower eskolan eta bigarren hezkuntza, berriz, Mundkurreko Vidya Vardaka eskolan. 1978tik 1981era Lucknowko San Paulo apaizgaitegi txikian ikasi zuen eta 1981etik 1989ra Allahabadeko San Jose eskualdeko apaizgaitegian. Ondoren, Hezkuntza Zientzietako lizentziatura, Ingelesezko Literaturako Zientzietako masterra eta Landa Garapeneko graduondoko diploma lortu zituen. 1989ko apirilaren 4an apaiztu zen Allahabadeko San Jose katedralean, Isidore Fernandes apezpikuaren eskutik, eta Allahabadeko elizbarrutian inkardinatuta geratu zen.

Parrokietako ministerioan aritu ondoren, elizbarrutiko administrazioan lan egin zuen 1997tik 2000ra. 1997tik 2005era, Elizbarrutiko Garapen eta Ongizate Elkarteko eta elizbarrutiko Gizarte Zentroko zuzendaria izan zen. 2003tik 2021era, elizbarrutiko Finantza Kontseiluko kide izan zen eta 2006tik 2021era Kontsultoreen Elkargokoa. 2014tik 2021era, elizbarrutiko Eraikuntza Batzordeko kide izan zen. 2005etik 2020ra Allahabadeko eskola bateko zuzendari gisa jardun zuen eta 2011tik 2014ra elizbarrutiko harreman publikoen arduraduna izan zen. 2020tik Allahabadeko Nazareth ospitaleko zuzendaria izan zen, 2014tik 2021era, elizbarrutiko bikario jenerala, eta ordutik elizbarrutiko administratzailea.

2023ko ekainaren 17an, Frantzisko aita santuak Allahabadeko apezpiku izendatu zuen. Urte bereko abuztuaren 24an apezpiku-ordenazioa jaso zuen Prayagrajeko St. Joseph's Collegeren aurrean, Oswald Gracias kardinalaren eskutik, kontsakratzailekideak Raphy Manjaly eta Gerald John Mathias izanik. Every action of mine be something beautiful for God leloa hautatu zuen.

 Ondorengotza apostolikoa 

 Erreferentziak 

 Kanpo estekak 

Kategoria:Indiako apezpikuak
Kategoria:Indiako katolikoak
Kategoria:Frantzisko aita santuak izendatutako apezpikuak
Kategoria:XX. mendeko indiarrak
Kategoria:XXI. mendeko indiarrak